‘Landbou kan binne jaar oplossing vir beurtkrag bied’‘n Sonkragaanleg in De Aar in die Noord-Kaap (Foto: @eskom_sa, Twitter) Agri SA meen die landbousektor het die vermoë om binne een jaar ŉ oplossing vir beurtkrag te bied. Nicol Jansen, Agri SA se voorsitter van die Sentrum van Uitnemendheid: Ekonomie en Handel, het gesê Agri SA se lede het die vermoë om voldoende elektrisiteit deur sonkragopwekking te verskaf wat nodig is om toekomstige beurtkrag te voorkom. “Daar is reeds 500 aansoeke vir sonkragopwekkingsaanlegte, wat die potensiaal het om 1 400 MW by te dra om druk op die kragnetwerk te verlig. Indien die administrasieprosesse gestroomlyn word, kan dié 500 aansoeke en ander uitgerol word. “Ons vra nie om befondsing of selfs spesiale behandeling nie, net om die proses binne Eskom en Nersa te bespoedig om hierdie aansoeke te verwerk,” het Jansen gesê. “Dit is ’n wen-wen‑geleentheid vir die regering en Suid-Afrika.” Kleinskaalse sonfotovoltaïese (PV) installasies bied ’n geleentheid vir boere om elektrisiteit op te wek en druk op die kragnetwerk te verlig. “Ongelukkig is slegs 13 projekte tans gekoppel en in bedryf, weens Eskom se stadige verwerking en administrasie van aansoeke, asook die stadige implementering van elektrisiteitsregulasies en die bottelnek om by Nersa te registreer.” Jansen het gesê indien Eskom en Nersa hul prosesse kan bespoedig, kan hierdie aansoeke (meestal van boere) 1 400 MW genereer wat fase 1‑beurtkrag kan verhoed. “Verder kan die landbou dié 1 400 MW potensiaal meer as verdubbel, indien kommersiële banke bereid is om sonkragsentrales as sekuriteit te gebruik om toegang tot kapitaal te verkry. Tans benodig banke bykomende sekuriteit om hierdie projekte te finansier, wat deelname aan projekte beperk. “Deur die regulatoriese en administratiewe beperkinge te verwyder en die gebruik van sonkraginstallasies as sekuriteit vir befondsingsprojekte [te aanvaar], kan boere potensieel met verdere uitbreiding genoeg elektrisiteit verskaf om fase 3‑beurtkrag te verhoed.” Agri SA het gesê hy sal met Pravin Gordhan, minister van openbare ondernemings, en Jeff Radebe, minister van energie, vergader om voorstelle te bespreek. Minister Pravin Gordhan. Foto: GCIS Nog ŉ landbou-organisasie, TLU SA, meen dit is nou tyd om Eskom te privatiseer. Louis Meintjes, president van TLU SA, meen dit is die enigste oplossing. “Die privatisering van Eskom sal die impak van onbevoegde munisipaliteite en die elektrisiteitstoevoer uitskakel. Die tyd het aangebreek om aan privaat instellings die reg te gee om elektrisiteit op te wek, te versprei en te bestuur. “Boere en ander besighede kan eenvoudig nie meer bekostig om aan die een kant deur onvoorspelbare elektrisiteitsvoorsiening en aan die ander kant onsekere belegging- en uitvoergeleenthede gekniehalter te word nie. “Indien privatisering nie gebeur nie, moet die hele Suid-Afrika – boere, besighede en individue – gereed maak om hulle sake sonder elektrisiteit te doen. “Gesien teen die kultuur van korrupsie en swak finansiële bestuur wat eie is aan staatsinstellings, is TLU SA van mening dat privatisering nou die beste oplossing is. “Eskom het in die afgelope tien jaar tien uitvoerende hoofde gehad. Korrupsie, bedrog en die invloed van staatskaping het die kredietwaardigheid van dié maatskappy in die gedrang gebring. “Ons rig ŉ dringende versoek aan minister Gordhan om vol te hou met sy onbaatsugtige optrede teen korrupsie, bedrog en die ondermyning van vooruitgang in die land.”